Die olietenkskip SS Wafra het in Februarie 1971 een van die wêreld se grootste oliebesoedelingsrampe aan die Suid-Afrikaanse kus veroorsaak. Die Wafra is in 1956 in Nagasaki (Japan) gebou, was die eiendom van Getty Tankers en in Liberië geregistreer. Op 12 Februarie het die skip met 'n vrag ru-olie van 63 174 ton die hawe van Ras Tanura (in Saoedi-Arabië) aan die Persiese Golf op pad na Kaapstad verlaat. Op 27 Februarie ondervind die skip masjienprobleme toe dit om Kaap Agulhas vaar. Eers word dit deur die Russiese tenkskip Gdynia en toe deur die Durbanse kusvaarder Pongola op sleeptou geneem. Die sleepkabel breek en die Wafra bots op 8 km van Kaap Agulhas teen die Northumberlandrif. Agt van sy 12 vragtenks word beskadig en 26 000 ton olie lek uit. Hiervan spoel 6 000 ton op die kus rondom Kaap Agulhas en Struisbaai uit en lei tot 'n ekologiese ramp. Op Dyereiland naby Gansbaai word 1 200 Afrika-pikkewyne besmeer. Twee Duitse sleepbote, die Oceanic en die Baltic, het die Wafra van die rif afgesleep, maar in die proses breek die Wafra op.